**ELŐTERJESZTÉS**

**A Gazdasági és Jogi Bizottság 2025. február 24-i ülésére**

**Javaslat a Weöres Sándor Színház Nonprofit Kft. alapító okiratának módosítására**

Tájékoztatom a Tisztelt Bizottságot, hogy a Weöres Sándor Színház Nonprofit Kft. az Akacs M. u. 7. szám alatti színházépületében a 302/2023. (IX.28.) Kgy. sz. határozatban kapott felhatalmazás alapján, a Gazdasági és Jogi Bizottság 139/2024. (V.27.) GJB számú határozata szerinti jóváhagyásának megfelelően vendégszobák kerülnek kialakításra, mely munkálatok februárban fejeződnek be.

A szobák üzemeltetéséhez szükséges a színház tevékenységi köreinek bővítése az alapító okiratban a következők szerint:

* 5510 – Szállodai szolgáltatás
* 5520 – Üdülési célú és egyéb rövid távú szálláshelyszolgáltatás
* 5590 – Egyéb szálláshely-szolgáltatás

Jogszabályi változások miatt ezzel együtt az alapító okirat módosításában megtörténik a TEÁOR 2025 szerinti átsorolás a már meglévő tevékenységek tekintetében is. Az alapító okirat módosítás az előterjesztés melléklete, amelyben a módosítások vastagon szedett, dőlt betűvel, aláhúzással jelzettek.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont aj) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja korlátolt felelősségű társaság esetében, úgy a létesítő okirat módosításáról a Közgyűlés jogosult dönteni.

A felügyelőbizottság az alapító okirat módosítást elfogadásra javasolja.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen!

**Szombathely, 2025. február „ ”**

**/: Dr. Nemény András :/**

**Határozati javaslat**

**………/2025. (II.24.) GJB sz. határozat**

A Gazdasági és Jogi Bizottság javasolja a Közgyűlésnek, hogy a Weöres Sándor Színház Nonprofit Kft. alapító okirata az előterjesztés melléklete szerinti tartalommal kerüljön módosításra. A Közgyűlés hatalmazza fel a polgármestert, hogy a módosított alapító okiratot aláírja.

**Felelős:** Dr. Nemény András polgármester

Horváth Soma alpolgármester

Bokányi Adrienn, a Gazdasági és Jogi Bizottság elnöke

(végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal